хьайн боьвзачеран даьхни дезар а, церан лерам безар а, цаьргара гIо дезар а; бакъдолуш, даьхни дезаран цхьа лаам шеца болуш верг, дукхах долчу хьолехь эшамехь вуьсу, даьхни доцуш вуьсу, иштта лаам шеца болчу хенахь сийсаз хуьлий дIахIутту. Ткъа нагахь ахь цхьаьнга хьайн цхьа хьашт кхочуш дар а дехна, цо хьуна гIо дахь, Лекха хинволчу Далла шукр де ахь, цунна баркалла а ала ахь. Нагахь цо хьуна кхоччуш гIо ца динехь цуьнгара бехк ма баккха ахь, цунна реза воцуш а ма лела хьо, и бахьана долуш юкъа мостагIалла ца долийтархьама. Баккъалла волу «муъмин» - Делах тешаш волу стаг - санна хила хьо, кхечунна бехказлонан бахьанаш лохуш. Мунепакъ стаг санна ма хила хьо, кхечеран кхачамбацарш лоьхуш. Ахь ала: «Хьанна хаьа, суна цо кхоччуш жоп ца далар суна доьвзаш доцучу цхьана бахьанийна хилла хила а ма - мега». Царна цхьанна а хьехар дан ма хIотта хьо, хьан хьехар къобал дийр хиларан билгалонаш хьайна галлалц, и билгалонаш йоцуш ахь хьехар дахь цара иза тIе а лоцур дац, хьан мостагIий хилла дIа а хIуьттур бу уьш. Нагахь уьш цхьана Iилманан хаттарехь галбовлахь, ахь шайна хьехарга уьш догдохуш а бацахь, делахь хьеха ма хьеха ахь царна: хьан Iилманах пайда а эцна, тIаккха хьан мостагIий хир бу хьуна уьш. Амма нагахь санна уьш цхьана Iесаллийна чуэгна хилахь - Iилманан хаттаршкахь галбовлар бахьана долуш - делахь кIеда - мерза хьехар дарца нийсо хьахае ахь царна, хьайгара кIоршаме дош а ца долуьйтуш. Нагахь хьайна цаьргара лерам а, дика а гахь, Далла шукр де ахь хьой царна Цо везийтарна. Нагахь хьайна цаьргара вонаш гахь, Лекха хинволчу Дела кера уьш дIа а лой, Делаца ларло хьо церан вонех. Царна дов а ма де ахь, цаьрга ала а ма ала ахь: - «Шуна сан хьакъ хIунда ца доьвза? Со хьенеха кIант мунех ма - ву! Iилманашца дозалла дерг а ма - ву со» - але, бакъдолуш, и къамел Iовдалчу нехан къамел ду хьуна, ткъа нахана юкъахь уггар Iовдалниг - ша хестош, ша цIанвеш, ша - шена хестамаш беш верг ву. Хьуна хаа деза, Дала иштта нах хьуна тIетосур ца хилар, хьоьгара даьлла цхьа къа бахьана долуш бен, цундела АллахIе гечдар деха ахь хьайн къиношна. Хьуна хаийла, и санна болу нах хьуна Дала тIетасар Дала хьуна деш долу таIзар хилар. Айхьа цаьрца юкъаметтиг лелочу хенахь хьо хила цаьргара бакъдерг хезаш, церан харцо ца хезаш, церан дикаллаш юьйцуш, церан воллаш ца хьехош. Хьо ларло таханлерачу Iелам - нах хила гIертачу нахах, къаьсттина хилпалонаш а, къийсамаш а Iамош болчерах. Хьо ларло церах, бакъдолуш уьш хьо ларвеш Iаш бу хьуна шайн хьагI бахьана долуш, кхолламан вонех хьуна хирдерг лоьхуш. Шайна хетачуьнца хьуна хьукм деш бу уьш, хьуна тIахьашхула хьан кхачамбацаршца луьйш бу уьш, шаьш цхьанакхеттачу меттехь хьан гIалаташ дагардеш бу уьш, шаьш оьгIаз баханчу меттехь а, шаьш хьоьца къовсучу меттехь а и хьан гIалатлонаш хьан юьхьадуьхьал тохархьама. Хьан цхьа а галвалар Iад ца дуьту цара, хьан цхьа а гIалатана геч а ца до цара, хьан къайлах дерг къайлах а ца дуьту цара. Доккхачунна а, жимачунна а хьуна хьесап до цара, доккхачунна а, жимачунна а хьоьца хьагI лелайо цара, кхин болу вежрий хьуна доьхьал боху цара эладитташ лелорца а, моттбеттарца а, доцург кхолларца а. Уьш хьуна реза хилахь - церан гучахь дерг хьеставалар хир ду; уьш хьуна оьгIаз болхахь - церан къайлах дерг хьагI хир ю; хьуна гучахь уьш хаза духарш доьхна бу, амма шайн кийрахь уьш хьо хIаллакван кечйелла берзлой санна бу.